b'\n_START_ARTICLE_\nHist\xc3\xa8ria femenina\n_START_PARAGRAPH_\nLa hist\xc3\xa8ria femenina era una diagnosi, aplicable exclusivament a les dones, que avui ja no es reconeix per part de les autoritats m\xc3\xa8diques modernes com a malaltia. El seu diagnosi i tractament foren rutinaris en la medicina occidental durant segles, fins a finals del segle XIX. Durant l\'\xc3\xa8poca victoriana fou \xc3\xa0mpliament tractada en la literatura m\xc3\xa8dica. Es consideraven malaltes les dones que presentaven s\xc3\xadmptomes com defalliments, insomni, retenci\xc3\xb3 de fluids, pesadesa abdominal, espasmes musculars, respiraci\xc3\xb3 entretallada, irritabilitat, p\xc3\xa8rdua d\'apetit i \xe2\x80\x9ctend\xc3\xa8ncia a causar problemes\xe2\x80\x9d. _NEWLINE_Les pacients diagnosticades amb hist\xc3\xa8ria femenina havien de rebre un tractament conegut com a \xe2\x80\x9cmassatge pelvi\xc3\xa0\xe2\x80\x9d, sent una violaci\xc3\xb3 curativa per part del metge, que en el context de l\'\xc3\xa8poca s\'anomenava \xe2\x80\x9cparoxisme hist\xc3\xa8ric\xe2\x80\x9d en considerar una malaltia el desig sexual reprimit de les dones.\n_START_SECTION_\nPrimers registres\n_START_PARAGRAPH_\nLa hist\xc3\xb2ria de la noci\xc3\xb3 de la hist\xc3\xa8ria pot ser tra\xc3\xa7ada des de molt antic; a l\'antiga Gr\xc3\xa8cia era descrita als tractats ginecol\xc3\xb2gics del corpus hipocr\xc3\xa0tic, que data del 5\xc3\xa8 o 4t segle aC. Al Timeu, un dels di\xc3\xa0legs de Plat\xc3\xb3, es compara l\'\xc3\xbater amb una criatura vivent que vaga pel cos de la dona, "tapant passatges, obstruint la respiraci\xc3\xb3 i causant malalties." El concepte d\'aquesta patologia, coneguda com a ventre errant, \xc3\xa9s considerada com la font del posterior concepte d\'hist\xc3\xa8ria, que deriva de l\'antiga paraula grega per descriure l\'\xc3\xbater, \xe1\xbd\x91\xcf\x83\xcf\x84\xce\xad\xcf\x81\xce\xb1 (hystera)._NEWLINE_Una altra causa considerada era la retenci\xc3\xb3 d\'un suposat semen femen\xc3\xad, el qual es barrejaria amb el mascul\xc3\xad durant el coit. Aquest semen es pensava que es trobava emmagatzemat al ventre. La hist\xc3\xa8ria, doncs, era esmentada com la "malaltia de la v\xc3\xaddua", ja que es pensava que el semen femen\xc3\xad es tornava en un element verin\xc3\xb3s si no s\'evacuava a trav\xc3\xa9s d\'una pr\xc3\xa0ctica regular del coit.\n_START_SECTION_\nSegle XIX\n_START_PARAGRAPH_\nEl metge George Taylor, el 1859, va assegurar que una quarta part de les dones del m\xc3\xb3n patien d\'hist\xc3\xa8ria. George Beard, un altre metge, va catalogar setanta-cinc p\xc3\xa0gines de possibles s\xc3\xadmptomes de la hist\xc3\xa8ria, assegurant a m\xc3\xa9s que aquell llistat era incomplet; gaireb\xc3\xa9 qualsevol malaltia podia encaixar en el diagn\xc3\xb2stic. Els metges consideraven que l\'estr\xc3\xa9s associat a la vida moderna provocava, a les dones civilitzades, trobar-se m\xc3\xa9s susceptibles i patir m\xc3\xa9s trastorns, desenvolupant aix\xc3\xad m\xc3\xa9s desordres reproductius. Als Estats Units, aquests desordres en dones van demostrar que els EUA es trobaven a la par que Europa; un metge nord-americ\xc3\xa0 va expressar el seu plaer que el pa\xc3\xads estigu\xc3\xa9s "atrapant" Europa en la prevalen\xc3\xa7a de la hist\xc3\xa8ria._NEWLINE_Rachel Maines va teoritzar que els doctors de l\'\xc3\xa8poca cl\xc3\xa0ssica, i fins a principis del segle XX, tractaven normalment la hist\xc3\xa8ria mitjan\xc3\xa7ant la masturbaci\xc3\xb3 de les pacients fins a arribar a l\'orgasme (pr\xc3\xa0ctica anomenada \xe2\x80\x9cparoxisme hist\xc3\xa8ric\xe2\x80\x9d), i que l\'inconvenient d\'haver de realitzar sovint aquesta pr\xc3\xa0ctica va portar a un desenvolupament preco\xc3\xa7 del mercat de vibradors. Tot i que la postura de Maines sobre la masturbaci\xc3\xb3 de pacients femella, fins a arribar a l\'orgasme, per tractar la hist\xc3\xa8ria, est\xc3\xa0 \xc3\xa0mpliament documentat en la bibliografia sobre anatomia femenina i sexualitat, alguns historiadors discuteixen la hip\xc3\xb2tesi de Maines sobre la preval\xc3\xa8ncia d\'aquest tipus de tractament, aix\xc3\xad com la seva rellev\xc3\xa0ncia en la invenci\xc3\xb3 del vibrador, descrivint aquest fet com una distorsi\xc3\xb3 de les evid\xc3\xa8ncies o nom\xc3\xa9s rellevant per un grup extremadament limitat. Maines ha exposat que la seva teoria hauria de tractar-se m\xc3\xa9s aviat d\'una hip\xc3\xb2tesi, no tant com un fet comprovat.'